Toe vat ons 'n geel taxi (ja, New York se taxis is geel, net soos in die flieks) na die trein stasie, en toe van daar af dorp toe om versekering vir die GS te probeer kry. Dit was egter makliker gese as gedaan, want ons het heel oggend gemors oop soek na iemand wat bereid is om 3de party versekering aan ons te verskaf. Daarsonder sal ons onwettig op die pad wees, nie die moeite werd om so kans te vat nie. Einde laaste gee ons moed op met die versekering, en gaan toe lughawe toe om die motorfiets te kry. Die prosedure was ook redelik eenvoudig. Die aand laat het ons die bike uit die krat gehaal, en kon ons wegry vanaf die lughawe. Ons het nie ver gery nie, toe boek ons maar in by 'n hotel Die volgende oggend het ons toe einde laaste die versekering gereel gekry, en toe is ons die stad in om inkopies te gaan doen en die stad so bietjie uit te kyk. Ons is in met die trein, en die GS het by die hotel gebly. Ons eerste indruk van die VSA was nie wat ek verwag het nie, inteendeel was ons so bietjie teleurgesteld in wat ons gesien het. Hou in gedagte ons kom nou net vanaf Europa, waar alles skoon en netjies is. Hier in New York is die dinge nie so skoon en netjies nie. Hulle treine is maar baie basies en skora skora, en nie naastenby so nice soos Rome, London of Duitsland s'n nie. Ten minste werk hulle en kan jy van punt A na B gaan vir redelik goedkoop. Die ding wat my egter baie opgeval het was hoe vriendelik en spraaksaam die locals is, beide swart en wit. By 'n paar geleenthede waneer ons die pad of trein kaart staan en bestudeer, het daar iemand na ons gekom en gevra of hulle kan help. Gewoonlik is mense nie so vriendelik in 'n groot stad nie, maar hier in New York is almal 'happy-go-lucky'
Manhattan eiland is egter baie groot, so ons 3 dae wat ons daar spandeer het was nie naastenby genoeg om alles te sien nie. Ons het meer gefokus om inkopies te doen, aangesien dit in ons plan was om baie van ons toeristing hier te vervang met beter gehalte om die natuur in Alaska te weerstaan. Ons het toe alles gekry wat ons gesoek het, nuwe slaapsakke, matrasse, skoene ens. Ek kon egter nie die regte sagte en harde ware kry om my GPS (Etrex Vista)te laat werk hier nie, so toe besluit ons om maar die ook op te gradeer na 'n nuwe weergawe.